**โครงการเฝ้าระวังโรคติดต่อของนักเรียนโรงเรียนวัดจอมไตร**

ด้วยทางโรงเรียนวัดจอมไตร มีความประสงค์จะจัดทำโครงการเฝ้าระวังโรคติดต่อของนักเรียนโรงเรียนวัดจอมไตร ในปีงบประมาณ 2564 โดยขอรับการสนับสนุนงบประมาณจาก กองทุนหลักประกันสุขภาพตำบล  
นาโยงเหนือ เป็นเงิน 24,500 บาท มีรายละเอียดโครงการ/กิจกรรม ดังนี้

**ส่วนที่ 1 : รายละเอียดแผนงาน/โครงการ/กิจกรรม (สำหรับผู้เสนอแผนงาน/โครงการ/กิจกรรม   
ลงรายละเอียด)**

**1. หลักการและเหตุผล**

โรคระบาด คือ โรคติดต่อหรือโรคที่ยังไม่ทราบสาเหตุของการเกิดโรคแน่ชัดซึ่งอาจแพร่ไปสู่ผู้อื่น  
ได้อย่างรวดเร็วและกว้างขวาง หรือมีภาวะของการเกิดโรคมากผิดปกติกว่าที่เคยเป็นมา เราควรส่งเสริมให้นักเรียนตระหนักถึงแนวทางในการป้องกันโรคระบาด สุขภาพกับการศึกษา เป็นสิ่งที่ต้องดำเนินควบคู่กันไป เพื่อให้นักเรียนมีความสมบูรณ์แข็งแรงทั้งร่างกายและจิตใจ พัฒนาให้เด็กวัยเรียนมีความรู้ ความเข้าใจ และมีทักษะในการส่งเสริมสุขภาพและป้องกันตนเองจากโรคระบาดได้

โรคอาหารเป็นพิษ (อุจจาระร่วง) เกิดจากการรับประทานอาหารหรือดื่มน้ำที่มีการปนเปื้อน ทำให้เกิดอาการคลื่นไส้ อาเจียน ท้องเสีย หรือปวดท้อง ซึ่งอาการส่วนใหญ่มักไม่ร้ายแรง แต่หากเกิดอาการรุนแรงขึ้น  
ก็อาจทำให้ร่างกายเสียน้ำและเกลือแร่จนเป็นอันตรายได้ อาหารเป็นพิษเป็นเรื่องใกล้ตัวที่สามารถเกิดขึ้นได้กับคนทุกเพศ ทุกวัย ตั้งแต่เด็กจนถึงผู้สูงอายุ โดยเฉพาะในประเทศเขตร้อนอย่างเมืองไทยที่เชื้อโรคสามารถเจริญเติบโตได้เป็นอย่างดี ดังนั้น จึงควรระมัดระวังในการรับประทานอาหารอยู่เสมอ รวมไปถึงการรักษาความสะอาดของตนเอง โดยควรล้างมือก่อนและหลังรับประทานให้เป็นนิสัย หรือหลังสัมผัสสิ่งสกปรกและเชื้อโรคจากแหล่งต่าง ๆ ควรเลือกรับประทานอาหารที่ปรุงสุก สดใหม่ หรือผ่านความร้อนเพื่อช่วยฆ่าเชื้อโรคที่ปนเปื้อนในอาหารก่อนรับประทาน สถานที่ในการปรุงอาหารถูกสุขลักษณะ และอ่านฉลากผลิตภัณฑ์อาหารเพื่อตรวจสอบวันหมดอายุก่อนรับประทานเสมอ ด้วยเหตุนี้ทางโรงเรียนวัดจอมไตร จึงเล็งเห็นความสำคัญในการสร้างความตระหนักแก่นักเรียนในการเลือกรับประทานอาหารอย่างปลอดภัย เพื่อให้นักเรียนโรงเรียนวัดจอมไตรปลอดภัยและลดความเสี่ยงจากโรคโรคอาหารเป็นพิษ

การระบาดของโรคไข้เลือดออกยังคงเป็นปัญหาสาธารณสุขของประเทศไทย พบว่าโรคนี้จะระบาดมากในฤดูฝน ยุงลายชอบออกหากินในเวลากลางวันตามบ้านเรือน และโรงเรียน ชอบวางไข่ตามภาชนะที่มี  
น้ำขัง เช่น ยางรถยนต์ กะลา กระป๋อง เป็นต้น ในปัจจุบันยังไม่มีการรักษาเฉพาะสำหรับโรคไข้เลือดออก   
การรักษาเพียงประคับประคองอย่างใกล้ชิดโดยการเฝ้าระวังภาวะช็อก และเลือดออก ซึ่งปัญหาดังกล่าวก่อให้เกิดความกังวลต่อผู้ปกครองและครูที่ต้องดูแลนักเรียน ด้วยเหตุนี้ทางโรงเรียนวัดจอมไตร จึงได้ศึกษาค้นคว้าหาความรู้ พบว่าน้ำมันตะไคร้หอม มีปริมาณของสารสามารถไล่ยุงในปริมาณที่สูง อีกทั้งยังปลอดจากสารเคมีที่เป็นอันตราย ทางโรงเรียนจึงได้จัดทำสเปรย์และโลชั่นกันยุง จากน้ำมันตะไคร้หอมขึ้น เพื่อให้นักเรียนโรงเรียนวัดจอมไตรปลอดภัยและลดความเสี่ยงจากการระบาดของโรคไข้เลือดออก

**2. วัตถุประสงค์/ตัวชี้วัด**

1. เพื่อป้องกันและลดความเสี่ยงจากโรคอาหารเป็นพิษ (อุจจาระร่วง) ของนักเรียนวัดจอมไตร โดยการทำสื่อรณรงค์การป้องกันโรคอาหารเป็นพิษ (อุจจาระร่วง)

2. เพื่อป้องกันและลดความเสี่ยงจากโรคไข้เลือดออกของนักเรียนวัดจอมไตร โดยใช้สเปรย์และโลชั่น  
กันยุง จากน้ำมันตะไคร้หอม

**3. เป้าหมาย**

กลุ่มเป้าหมาย : นักเรียนโรงเรียนวัดจอมไตรที่สนใจจำนวน 50 คน

**4.วิธีดำเนินการ**

4.1เสนอโครงการเพื่อขออนุมัติ

4.2 ประชุมชี้แจงเจ้าหน้าที่และผู้ที่เกี่ยวข้องเพื่อวางแผนการดำเนินงานร่วมกันซึ่งได้กำหนดกิจกรรมดังนี้

⚫ **กิจกรรมที่ 1 รณรงค์ป้องกันโรคอาหารเป็นพิษ (อุจจาระร่วง)**

- ให้ความรู้เรื่องโรคอาหารเป็นพิษ (อุจจาระร่วง)  
 - ให้ความรู้เรื่องการเลือกรับประทานอาหารอย่างปลอดภัย

- สร้างความตระหนักในการป้องกันรักษาโรค

- เรียนรู้แนวทางการดูแลตนเอง

- สร้างสื่อการเรียนรู้รณรงค์ป้องกันโรคอาหารเป็นพิษ (อุจจาระร่วง)

⚫ **กิจกรรมที่ 2 รณรงค์ป้องกันไข้เลือดออก**

- ให้ความรู้เรื่องโรคไข้เลือดออกและสร้างความตระหนักในการป้องกันรักษาโรค

- ให้ความรู้เรื่องการสกัดน้ำมันจากตะไคร้หอม

- ให้ความรู้เรื่องการทำสเปรย์กันยุงจากน้ำมันจากตะไคร้หอม

- ให้ความรู้เรื่องการทำโลชั่นกันยุงจากน้ำมันจากตะไคร้หอม

- ปฏิบัติการทำสเปรย์และทำโลชั่นกันยุงจากน้ำมันจากตะไคร้หอม

- แจกสเปรย์และทำโลชั่นให้นักเรียนนำไปใช้ต่อไป

4.3 แต่งตั้งคณะทำงาน ประกอบด้วย ครู คณะกรรมการสภานักเรียน ผู้ปกครองเพื่อจะได้ร่วมกันจัดทำโครงการ ตามแนวทางที่กำหนดไว้

4.4 คณะทำงานร่วมกันดำเนินกิจกรรมตามโครงการ

4.5 ติดตามและประเมินผลการดำเนินงาน

- รายงานหน่วยงานที่สนับสนุนงบประมาณและผู้ที่เกี่ยวข้องการติดตามและการประเมินผล

**5. ระยะเวลาดำเนินการ**

เริ่มโครงการ ตุลาคม 2563 – มีนาคม 2564

**6. สถานที่ดำเนินการ**

โรงเรียนวัดจอมไตร อำเภอนาโยง จังหวัดตรัง

**7.** **งบประมาณ**

จากงบประมาณกองทุนหลักประกันสุขภาพองค์การบริหารส่วนตำบลนาโยงเหนือ จำนวน 24,500 บาท รายละเอียด ดังนี้

- ค่าป้ายโครงการ 1 ป้าย เป็นเงิน 500 บาท

- ค่าตอบแทนวิทยากร ให้ความรู้เรื่องโรค 6 ชั่วโมงๆ 600 บาท เป็นเงิน 3,600 บาท

- ค่าตอบแทนวิทยากร ทำสมุนไพร 3 ชั่วโมงๆ 600 บาท เป็นเงิน 1,800 บาท

- ค่าอาหารกลางวัน จำนวน 50 คน จำนวน 1 มื้อๆละ 80 บาท เป็นเงิน 4,000 บาท

- ค่าอาหารว่าง จำนวน 50 คน จำนวน 2 มื้อๆละ 25 บาท เป็นเงิน 2,500 บาท

- ค่าวัสดุ/อุปกรณ์ ในการทำสื่อและฝึกปฏิบัติ

⚫ กิจกรรมย่อยที่ 1 รณรงค์ป้องกันโรคอาหารเป็นพิษ เป็นเงิน 6,400 บาท

⚫ กิจกรรมย่อยที่ 2 รณรงค์ป้องกันไข้เลือดออก เป็นเงิน 5,000 บาท

- ค่าจัดทำเอกสารและวัสดุอื่นๆที่เกี่ยวข้อง เป็นเงิน 2,500 บาท

รวมทั้งสิ้น 24,500 บาท (สองหมื่นสี่พันห้าร้อยบาทถ้วน)

หมายเหตุ ทุกรายการถัวเฉลี่ยกันได้

**8. ผลที่คาดว่าจะได้รับ**

8.1 นักเรียนโรงเรียนวัดจอมไตร มีความเสี่ยงจากโรคอาหารเป็นพิษน้อยลง

8.2 นักเรียนโรงเรียนวัดจอมไตร มีความเสี่ยงจากการเป็นไข้เลือดออกน้อยลง

8.3นักเรียนโรงเรียนวัดจอมไตร มีทัศนคติที่ดีของนักเรียนต่อการดูแลสุขอนามัยของตนเอง

**ภาพประกอบโครงการ**

 



 